Komisijos sprendimas
2001 m. rugpjūčio 28 d.
nustatantis ekologinius kriterijus, taikomus suteikiant dirvožemio savybes gerinančioms medžiagoms ir auginimo terpėms Bendrijos ekologinius ženklus
(pranešta dokumentu Nr. C(2001) 2597)
(tekstas svarbus EEE)
(2001/688/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. liepos 17 d. Europos Parlamento ir Tarybos reglamentą (EB) Nr. 1980/2000 dėl pakeistos Bendrijos ekologinio ženklo suteikimo sistemos [1], ypač į jo 3, 4 ir 6 straipsnius,
Kadangi:
(1) Reglamento (EB) Nr. 1980/2000 3 straipsnis nustato, kad Bendrijos ekologinį ženklą galima suteikti produktui, pasižyminčiam tokiomis savybėmis, kurios yra ypač svarbios geriau įgyvendinant pagrindinius aplinkos apsaugos reikalavimus.
(2) Reglamento (EB) Nr. 1980/2000 4 straipsnis nustato, kad konkretūs kriterijai, taikomi suteikiant ekologinį ženklą, nustatomi pagal produktų grupes.
(3) Reglamento (EB) Nr. 1980/2000 4 straipsnis nustato, kad kriterijai, taikomi suteikiant ekologinį ženklą, bei su jais susiję vertinimo bei patikros reikalavimai, turi būti svarstomi tinkamu laiku iš naujo kol baigsis galioti kiekvienai produktų grupei nustatyti kriterijai. Kriterijus apsvarsčius iš naujo, priimamas pasiūlymas jų galiojimą pratęsti, panaikinti arba juos pakeisti.
(4) Komisija Sprendime 98/488/EB [2] nustatė ekologinius kriterijus, kurie taikomi suteikiant dirvožemio savybes gerinančioms medžiagoms Bendrijos ekologinį ženklą ir kurie pagal minėto sprendimo, su pakeitimais, padarytais Sprendimu 2001/157/EB [3], 3 straipsnio reikalavimus galioja iki 2002 m. rugsėjo 30 d.
(5) Siekiant atsižvelgti į rinkos pokyčius, būtina tikslinti Sprendime 98/488/EB nustatytą produktų grupės apibrėžimą ir ekologinius kriterijus.
(6) Derėtų priimti naują Komisijos sprendimą, nustatantį konkrečius šiai produktų grupei taikomus ekologinius kriterijus, kurie galios penkerius metus.
(7) Tikslinga, kad kurį laiką, bet ne ilgiau negu 12 mėnesių, kartu galiotų nauji šiame sprendime ir pirmesniame Sprendime 98/488/EB nustatyti kriterijai, kad, įmonės, kurių produktams buvo suteikti ekologiniai ženklai iki šio naujo sprendimo priėmimo dienos, galėtų skirti pakankamai laiko pritaikyti savo produktus prie naujų kriterijų reikalavimų.
(8) Šiame sprendime nurodytos priemonės buvo parengtos ir patvirtintos laikantis Reglamento EB Nr. 1980/2000 6 straipsniu nustatytos kriterijų nustatymo tvarkos.
(9) Šiame sprendime nustatytos priemonės atitinka pagal Reglamento (EB) Nr. 1980/2000 17 straipsnį įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Produktų grupei "dirvožemio savybes gerinančios medžiagoms ir auginimo terpėms" (toliau - produktų grupė) priskiriamos:
- dirvožemio savybes gerinančios medžiagos - tai medžiagos, kurios įterpiamos į dirvožemį in situ pirmiausia siekiant išlaikyti ar pagerinti dirvožemio fizines savybes ir kurios gali pagerinti dirvožemio chemines ir (arba) biologines savybes arba veiksmingumą,
- auginimo terpė - tai kitos medžiagos, kurios nėra dirvožemis in situ, kuriose auginami augalai.
2 straipsnis
Šio sprendimo 1 straipsnyje apibrėžtos produktų grupės ekologinės savybės vertinamos remiantis šio sprendimo priede išdėstytais konkrečiais ekologiniais kriterijais.
3 straipsnis
Produktų grupės apibrėžimas ir produktų grupei taikomi kriterijai galioja penkerius metus nuo šio sprendimo įsigaliojimo dienos.
Produktų grupės apibrėžimas ir Sprendimu 98/488/EB nustatyti kriterijai keičiami ir galioja 12 mėnesių nuo šio sprendimo įsigaliojimo dienos.
4 straipsnis
Kad būtų galima administruoti, produktų grupei priskiriamas kodas "003".
5 straipsnis
Šis sprendimas skirtas valstybėms narėms.
Priimta Briuselyje, 2001 m. rugpjūčio 28 d.